Zlepšenie regulácie emisií v skutočných podmienkach počas celej životnosti vozidlá má značný význam z hľadiska trhu s jazdenými vozidlami, ktorý je dôležitý vo viacerých krajinách EÚ, ale aj v ďalších regiónoch, ako je napríklad Afrika alebo Blízky východ. Návrh normy Euro 7 sa zameriava na zníženie emisií vozidiel počas dlhšej časti životnosti vozidla, čím je prínosom aj pre používateľov jazdených vozidiel. Najmä pokiaľ ide o špecifický cieľ 3, v niekoľkých nasledujúcich rokoch budú kvalitu ovzdušia naďalej ovplyvňovať vozidlá vyhovujúce menej prísnym emisným normám ako Euro 7. Mohli by sa zaviesť vhodné stimuly na obnovu starších vozidiel, aby spĺňali požiadavky normy Euro 7, pokiaľ ide o výfukové emisie, ale aj emisie z bŕzd a pneumatík. S cieľom znížiť emisie z existujúceho vozového parku a zrýchliť prechod na dopravu s nulovými emisiami je navyše potrebné podnecovať k prestavbe vozidiel so spaľovacím motorom na elektrický pohon batériami alebo palivovými článkami.

Napriek navrhovaným cieľom 100 % zníženia emisií CO2 pre osobné a dodávkové vozidlá do roku 2035, pripravovanému návrhu na revidovanie emisných noriem CO2 pre ťažké vozidlá, zvyšujúcemu sa podielu ťažkých vozidiel s nulovými a nízkymi emisiami a príchodu nových vozidiel vyhovujúcich norme Euro 6d/VI E na trh nemožno bez ďalších opatrení v krátkodobom a strednodobom horizonte dosiahnuť nízku úroveň znečistenia v prípade emisií znečisťujúcich látok z cestnej dopravy. Od návrhu sa očakáva riešenie troch identifikovaných problémov, pokiaľ ide o to, prečo emisné normy Euro 6/VI nedostatočne prispievajú k potrebnému zníženiu emisií znečisťujúcich látok z cestnej dopravy. Tieto problémy sú: 1. zložitosť emisných noriem týkajúcich sa vozidiel; 2. zastarané limity znečisťujúcich látok z vozidiel a 3) nedostatočná regulácia emisií vozidiel v reálnych podmienkach.

V neposlednom rade nová priemyselná stratégia pre Európu ponúka nástroje na riešenie dvojakého problému zelenej a digitálnej transformácie a na podporu európskeho priemyslu pri uskutočňovaní ambícií stanovených v Európskej zelenej dohode. Nový rámec pre emisie znečisťujúcich látok poskytne právnu istotu a výhodu prvého hráča pre automobilový priemysel v EÚ. Emisné normy EÚ si musia udržiavať náskok pred normami, ktoré sa vyvíjajú na kľúčových trhoch, ako sú Spojené štáty a Čína, aby sa zachovala konkurenčná výhoda. Prístup na tieto trhy by sa mohol pre výrobcov z EÚ sťažiť, keďže by bolo nákladnejšie splniť emisné požiadavky na rôznych trhoch.

Európska zelená dohoda je nová stratégia rastu, ktorej cieľom je transformovať EÚ na spravodlivú a prosperujúcu spoločnosť s moderným a konkurencieschopným hospodárstvom, ktoré efektívne využíva zdroje. EÚ by zároveň mala podporovať potrebnú digitálnu transformáciu a digitálne nástroje a mala by do nich investovať, keďže sú základnými predpokladmi zmeny. Digitálne technológie môžu skutočne pomôcť znižovať globálne emisie, zlepšiť kvalitu života a znížiť environmentálnu stopu spoločnosti, napríklad optimalizáciou využívania energie a monitorovaní emisií v doprave. S cieľom dosiahnuť klimatickú neutralitu do roku 2050 a cieľ nulového znečistenia v záujme netoxického prostredia je potrebná transformácia všetkých sektorov vrátane dopravy. V rámci Európskej zelenej dohody sa oznámilo prijatie návrhu prísnejších noriem pre emisie látok znečisťujúcich ovzdušie v prípade vozidiel so spaľovacím motorom (Euro 7).

Súčasťou uvedeného rámca sú emisné normy EURO pre vozidlá (nariadenia 715/2007 a 595/2009). Sú prepojené s viacerými existujúcimi politickými ustanoveniami a plánovanými návrhmi, ktorými sa riešia látky znečisťujúce ovzdušie z cestnej dopravy, ako aj s emisnými normami CO2, ktorými sa ako súvisiaci prínos znižujú látky znečisťujúce ovzdušie. Týmto legislatívnym návrhom týkajúcim sa emisných noriem Euro 7 pre osobné vozidlá, dodávkové vozidlá, nákladné vozidlá a autobusy sa zlepšuje konzistentnosť emisných noriem Euro pomocou týchto opatrení.

Cieľom smernice o kvalite okolitého ovzdušia je zlepšiť kvalitu ovzdušia stanovením limitov koncentrácií určitých látok znečisťujúcich ovzdušie v okolitom ovzduší zo všetkých zdrojov znečistenia ovzdušia (napríklad poľnohospodárstvo, energetika, výroba atď.). Cieľom smernice o národných záväzkoch znižovania emisií je zníženie národných emisií látok znečisťujúcich ovzdušie stanovením národných záväzkov znižovania emisií pre určité látky znečisťujúce ovzdušie, pričom znižovanie sa vzťahuje na všetky sektory vrátane cestnej dopravy. Dňa 26. októbra 2022 Komisia prijala návrh na revíziu smernice o kvalite okolitého ovzdušia. V navrhovanej revízii sa stanovia dočasné normy kvality ovzdušia v EÚ do roku 2030, ktoré budú užšie zosúladené s usmerneniami Svetovej zdravotníckej organizácie, čím bude EÚ smerovať k dosiahnutiu nulového znečisťovania ovzdušia najneskôr do roku 2050. Návrh normy Euro 7 je významným prvkom na splnenie tejto ambície a prispievanie k cieľom politiky EÚ zameranej na čisté ovzdušie, a to vrátane revízie smernice o kvalite okolitého ovzdušia. Zaistením zníženia všetkých relevantných emisií látok znečisťujúcich ovzdušie z cestnej dopravy v súlade s pokrytím a cieľmi smernice o kvalite okolitého ovzdušia/smernice o národných záväzkoch znižovania emisií z hľadiska látok znečisťujúcich ovzdušie sa návrhom noriem Euro 7 členské štáty obzvlášť podporia pri plnení svojich záväzkov na základe uvedených smerníc.

Emisnými normami CO2 sa podporujú ambície EÚ v oblasti klímy, ktoré sú stanovené v európskom právnom predpise v oblasti klímy, ktorého cieľom je zníženie emisií skleníkových plynov do roku 2030 aspoň o 55 % v porovnaní s rokom 1990. V júli 2021 Komisia navrhla revidovanie a sprísnenie emisných noriem CO2 pre osobné/dodávkové vozidlá, zatiaľ čo revízia noriem pre ťažké vozidlá sa plánuje do konca roka 2022. Zatiaľ čo sa emisnými normami CO2 podporujú technológie s nulovými emisiami, napríklad elektrické vozidlá, nové normy Euro 7 sa vzťahujú na emisie škodlivých látok znečisťujúcich ovzdušie zo spaľovacích motorov a na nevýfukové emisie z elektrických vozidiel s cieľom chrániť zdravie ľudí a životné prostredie. Všeobecné ciele normy Euro 7 tak zostávajú v platnosti, keďže vozidlá so spaľovacím motorom budú aj naďalej produkovať výfukové znečisťujúce látky a všetky vozidlá budú prispievať k nevýfukovým emisiám. Napriek navrhovanému cieľu 100 % zníženia emisií CO2 do roku 2035 pre nové osobné a dodávkové vozidlá bude počet vozidiel uvádzaných na trh so spaľovacím motorom (vrátane hybridných vozidiel) aj naďalej významný, a to najmä v prípade nákladných vozidiel/autobusov. Normy vzťahujúce sa na CO2 aj na emisie znečisťujúcich látok sa považujú za doplnkové z hľadiska dosiahnutia ambícií v oblasti klímy a cieľa nulového znečistenia, ktorú sú stanovené v Európskej zelenej dohode, a z hľadiska prispievania k posunu smerom k udržateľnej mobilite.

Cieľom smerníc o kontrole technického stavu je zvýšiť bezpečnosť cestnej premávky v EÚ a zaistiť environmentálne vlastnosti vozidiel prostredníctvom ich pravidelného skúšania počas celej prevádzkovej životnosti. Pokiaľ ide o emisie, ich cieľom je prispievať k znižovaniu emisií látok znečisťujúcich ovzdušie účinnejším odhaľovaním vozidiel, ktoré produkujú nadmerné množstvo emisií v dôsledku technických porúch, a to prostredníctvom pravidelných technických kontrol a cestných kontrol. Súčasťou tohto návrhu sú prvky na podporu tohto cieľa vrátane prvkov zavedených prostredníctvom palubného monitorovania, pričom sa od nich očakáva, že povedú k úspore nákladov. Takéto mechanizmy by sa postupne mohli stať hlavným nástrojom v rámci smerníc o kontrole technického stavu, mohli by sa nimi modernizovať súčasné postupy kontroly a mohli by viesť k nižším administratívnym nákladom. V rámci pripravovanej revízie smerníc o kontrole technického stavu bude potrebné zohľadniť tieto nové mechanizmy, a to aj so zreteľom na vykonávacie opatrenia, ktoré bude potrebné vyvinúť v rámci revízie balíka predpisov o technickom stave vozidiel.

Okrem toho je so všeobecnými cieľmi noriem Euro v súlade aj smernica Eurovignette, ktorou sa stanovujú spoločné pravidlá o poplatkoch za cestnú infraštruktúru, a smernica o ekologických vozidlách, ktorou sa podporujú riešenia ekologickej mobility prostredníctvom verejného obstarávania. Najmä sa nimi podporuje dopyt po ekologických vozidlách tým, že sa členským štátom umožňuje meniť cestné poplatky na základe emisií znečisťujúcich látok z vozidiel, a prostredníctvom verejného obstarávania. V smernici o kvalite palív sa predpisujú kvalitatívne vlastnosti palív predávaných na trhu, preto je dôležitá z hľadiska noriem Euro.

•Súlad s ostatnými politikami Únie

Ako súčasť digitálnej stratégie EÚ a v nadväznosti na oznámenie o Európskej dátovej stratégii Komisia predložila akt o údajoch na podporu zdieľania údajov medzi podnikmi a verejným sektorom a zdieľania údajov medzi podnikmi. V tomto akte sa ponúka horizontálny rámec na zlepšenie prístupu k údajom a zdieľania údajov medzi sektormi. Doplnenie aktu o údajoch osobitnou iniciatívou je odôvodnené osobitnými problémami v automobilovom priemysle v súvislosti s prístupom k palubným údajom. Touto iniciatívou by sa mala zaistiť dostupnosť minimálneho súboru údajov a funkcií, ako aj podmienky spravodlivého prístupu pre všetkých poskytovateľov automobilových služieb. Zaistením dostupnosť a prístupnosti palubných údajov by táto iniciatíva bola doplnkovou k tomuto návrhu noriem Euro 7, keďže by uľahčila optimálne prijatie kontinuálneho monitorovania emisií.

V novej priemyselnej stratégii pre Európu sa zohľadňujú nové okolnosti vyplývajúce z krízy, ako aj prebiehajúca transformácia na udržateľnejšie, digitálnejšie, odolnejšie a globálne konkurencieschopnejšie hospodárstvo. Stanovujú sa ňou priority a vymedzujú sa nové ciele týkajúce sa posilnenia odolnosti jednotného trhu, riešenia strategických závislostí, kombinovania cielených opatrení v oblastiach regulačného rámca, podpory inovácií, prístupu k surovinám a dekarbonizovanej energii, zručností a dátových priestorov, a to s cieľom zrýchliť dvojakú transformáciu. Táto stratégia ponúka nástroje na riešenie dvojakého problému zelenej a digitálnej transformácie a na podporu európskeho priemyslu pri uskutočňovaní ambícií stanovených v Európskej zelenej dohode. Novým rámcom pre emisie znečisťujúcich látok sa poskytne právna istota a výhoda prvého hráča pre automobilový priemysel v EÚ, čím sa predchádza riziku zaostávania za ďalšími hlavnými jurisdikciami, pokiaľ ide o stanovenie novým noriem vzťahujúcich sa na emisie znečisťujúcich látok.

Smernica o vozidlách po dobe životnosti obsahuje pravidlá týkajúce sa zberu, spracovania a spätného získavania vozidiel po dobe životnosti a ich súčiastok, ako aj obmedzení nebezpečných látok v nových vozidlách. Jej zrkadlovou smernicou o typovom schválení motorových vozidiel vzhľadom na ich opätovnú využiteľnosť, recyklovateľnosť a zužitkovateľnosť sa prepája návrh nových vozidiel s ich opätovnou využiteľnosťou, recyklovateľnosťou a zužitkovateľnosťou. V 2023 sa plánuje preskúmanie týchto smerníc v súlade s ambíciami stanovenými v Európskej zelenej dohode a akčnom pláne pre obehové hospodárstvo. Zatiaľ čo cieľom návrhu noriem Euro 7 je zníženie emisií vozidiel počas dlhšej časti životnosti vozidla rozšírením požiadaviek na životnosť, revíziou smernice o vozidlách po dobe životnosti sa dopĺňa tým, že sa v nej rieši problém vývozu chybných jazdených vozidiel, ktoré spôsobujú znečistenie, mimo EÚ.

Táto iniciatíva je aj v súlade s nástrojom NextGenerationEU, konkrétnejšie s Mechanizmom na podporu obnovy a odolnosti a s hlavnou iniciatívou „Dobíjajme a dotankujme“, ktorou sa podporujú nadčasové čisté technológie na urýchlenie využívania udržateľnej, dostupnej a inteligentnej dopravy, nabíjacích a čerpacích staníc a rozšírenia verejnej dopravy. Prostredníctvom tohto financovania z Mechanizmu na podporu obnovy a odolnosti, ale aj cielených investičných programov na základe Programu InvestEU alebo programu Horizont Európa sa vyčlenia prostriedky na zvýšenie rastového potenciálu hospodárstva, ako aj na zrýchlenie zelenej transformácie, najmä prostredníctvom prijímania inovačných riešení a nadčasových nízkoemisných technológií.

Do tejto iniciatívy je začlenená aj nutnosť spravodlivej a zelenej transformácie, pričom sa podporujú najmä zraniteľní občania v oblasti dopravy: je to v súlade so záverečnou správou Konferencie o budúcnosti Európy (návrh 18.3), najmä pokiaľ ide o cenovú dostupnosť dopravných prostriedkov a vozidiel, v ktorých sa používajú neznečisťujúce technológie.

Iniciatíva je navyše v súlade so súčasným návrhom, ktorým sa mení európske právo v oblasti ochrany spotrebiteľov, konkrétnejšie smernica o nekalých obchodných praktikách a smernica o právach spotrebiteľov, s cieľom prispieť k obehovému, čistému a zelenému hospodárstvu EÚ tým, že sa v ňom spotrebiteľom umožní prijímanie kvalifikovaných rozhodnutí o kúpe, čím sa prispeje k udržateľnejšej spotrebe.

Komisia okrem toho s cieľom posilniť súlad naprieč politikami a v súlade so svojím oznámením Lepšia právna regulácia: spojme sily v záujme lepšej tvorby právnych predpisov zlepšuje svoje usmernenia v oblasti lepšej regulácie, aby zabezpečila, že všetky jej iniciatívy budú v súlade so zásadou „nespôsobovať významnú škodu“, a tým sa riadi záväzkami stanovenými v európskom právnom predpise v oblasti klímy.

2.PRÁVNY ZÁKLAD, SUBSIDIARITA A PROPORCIONALITA

•Právny základ

Právnym základom tohto návrhu je článok 114 Zmluvy o fungovaní Európskej únie (ZFEÚ).

•Subsidiarita (v prípade inej ako výlučnej právomoci)